section_heading: Pisanje pjesama
paragraph_text: I "Karn Evil 9: 1st Impression" i "Toccata" uvrštene su u popis pjesama za izvedbu na europskoj turneji koja je počela krajem ožujka 1973. U to je vrijeme publici predstavljena nova poluakustična skladba "Still....You Turn Me On". Njezin je jedini autor Lake, a općenito se smatra da je nastala da bi se uravnotežio sadržaj albuma, na kojem dominiraju agresivne skladbe. Skupina je poslije na album odlučila uvrstiti i prilagođenu inačicu himne "Jerusalem" Huberta Parryja, čiji je tekst preuzet iz epa Milton Williama Blakea. Posljednja skladba uvrštena na album jest klavirska pjesma "Benny the Bouncer" koju je skladao Emerson, a čiji su tekst napisali Lake i Sinfield.